《望海亭》
宋代·沈辽

平昔怀壮观，欲浮沧海游。乖暌未即去，叹恨成淹留。

纵步越山顶，危亭停斗牛。顾视东北轩，烟云莽浮浮。

气象凌万有，心胆森相投。暂欣区雾明，三江如带流。

信哉天地大，荡荡难为侔。迤逦睨山川，微茫使人愁。

春晓看晴旭，秋宵悬玉钩。未遂逢海若，空然想蓬丘。

老氏患有身，安得六翮修。终期赤松辈，敖荡成蛟虬。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。